בראשית פרק יח: אברהם מכניס אורחים ומתפלל על סדום

מבוא

בפרק זה נושאים רבים לעיון, אנו נקדיש את העיון להכנסת האורחים המהודרת של אברהם, לבשורה על הולדת יצחק ונרחיב על הדיון שבין הקב"ה לאברהם אודות משפטה של סדום, וזאת בשל החשיבות הרבה של האמירה האלוקית על אברהם וסיבת בחירתו: "**כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו**" (פסוק יט).

שאלה מכוונות למידה

**א. מדוע היה צורך בנבואה נוספת על לידת יצחק?**

 אברהם התבשר על לידת יצחק בפרק יז. בפרק י"ח באים המלאכים כדי לבשר זאת שוב. במה שונה הבשורה בפרקנו מזו של פרק יז?

**ב. לשם מה משתף הקב"ה את אברהם בדינה של סדום?**

 האם הקב"ה מספר לאברהם על עניינה של סדום כדי ל"הזמין" אותו להשתתף בדינה של סדום ולטעון עבורה?

 כיצד ניתן להבין את העזתו של אברהם כלפי ה', בהגנתו על סדום?

|  |
| --- |
| הכנסת האורחים והבשורה על לידת יצחק |

"וַיֵּרָא אֵלָיו ה'..."

|  |
| --- |
| **בראשית יח**(א) וַיֵּרָא אֵלָיו ה' בְּאֵלֹנֵי מַמְרֵא וְהוּא יֹשֵׁב פֶּתַח הָאֹהֶל כְּחֹם הַיּוֹם:(ב) וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים נִצָּבִים עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה: |
| **רש"י בראשית יח, א** וירא אליו ה' - לבקר את החולה. אמר רבי חמא בר חנינא יום שלישי למילתו היה, ובא הקדוש ברוך הוא ושאל בשלומו.פתח האהל - לראות אם יש עובר ושב ויכניסם בביתו.כחום היום - הוציא הקדוש ברוך הוא חמה מנרתיקה שלא להטריחו באורחים, ולפי שראהו מצטער שלא היו אורחים באים, הביא המלאכים עליו בדמות אנשים (ב"מ פ"ו). | **⭘ רשב"ם בראשית יח, א** וירא אליו ה' - היאך? שבאו אליו שלשה אנשים שהיו מלאכים. שבהרבה מקומות כשנראה המלאך קורהו בלשון שכינה,כדכתיב ("הִנֵּה אָנֹכִי שֹׁלֵחַ **מַלְאָךְ** לְפָנֶיךָ... וּשְׁמַע בְּקֹלוֹ) כִּי **שְׁמִי** בְּקִרְבּוֹ" - שלוחו כמותו (שמות כג, כ).וכן "וַיֵּרָא **מַלְאַךְ** ה' אֵלָיו בְּלַבַּת אֵשׁ מִתּוֹךְ הַסְּנֶה ", ו(מיד בהמשך) כתוב שם "וַיַּרְא **ה'** כִּי סָר לִרְאוֹת" (שמות ג, ב-ד) |

1. עיין בפסוקים א-ב ודברי המפרשים רש"י ורשב"ם, וענה:

א. מה הקושי בפסוק א, שאליו מתייחסים גם רש"י וגם הרשב"ם?

ב. (1) כיצד רש"י מיישב את הקושי בפסוק א?

(2) לפי רש"י, מדוע מציין הכתוב את מקום ישיבתו של אברהם ואת מזג האוויר?

⭘ ג. כיצד מיישב הרשב"ם את הקושי בפסק א?

⭘ ד. מה ההבדל בין רש"י ורשב"ם בקשר בין פסוק א לבין פסוק ב?

הכנסת אורחים

בראשית יח

(ב) וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים נִצָּבִים עָלָיו וַיַּרְא וַיָּרָץ לִקְרָאתָם מִפֶּתַח הָאֹהֶל וַיִּשְׁתַּחוּ אָרְצָה:

(ג) וַיֹּאמַר אֲדֹנָי אִם נָא מָצָאתִי חֵן בְּעֵינֶיךָ אַל נָא תַעֲבֹר מֵעַל עַבְדֶּךָ:

(ד) יֻקַּח נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ:

(ה) וְאֶקְחָה פַת לֶחֶם וְסַעֲדוּ לִבְּכֶם אַחַר תַּעֲבֹרוּ כִּי עַל כֵּן עֲבַרְתֶּם עַל עַבְדְּכֶם וַיֹּאמְרוּ כֵּן תַּעֲשֶׂה כַּאֲשֶׁר דִּבַּרְתָּ:

(ו) וַיְמַהֵר אַבְרָהָם הָאֹהֱלָה אֶל שָׂרָה וַיֹּאמֶר מַהֲרִי שְׁלֹשׁ סְאִים קֶמַח סֹלֶת לוּשִׁי וַעֲשִׂי עֻגוֹת:

(ז) וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ:

(ח) וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה וַיִּתֵּן לִפְנֵיהֶם וְהוּא עֹמֵד עֲלֵיהֶם תַּחַת הָעֵץ וַיֹּאכֵלוּ:

1. עיין בפסוקים ב-ח ומלא את המשימות הבאות:

א. בפסוקים ב-ח מתוארת פעילות רבה של אברהם, סמן במרקר את כל הפעלים שמתייחסים לאברהם.

ב. מה למדים מריבוי הפרטים בכתוב על פעולותיו של אברהם? ומהמילים המנחות מהירות (3) "וריצה" (2)

|  |  |
| --- | --- |
| **דיבורו של אברהם** | **מעשיו של אברהם** |
| (ד) יֻקַּח נָא מְעַט מַיִם וְרַחֲצוּ רַגְלֵיכֶם וְהִשָּׁעֲנוּ תַּחַת הָעֵץ:(ה) וְאֶקְחָה פַת לֶחֶם וְסַעֲדוּ לִבְּכֶם אַחַר תַּעֲבֹרוּ  כִּי עַל כֵּן עֲבַרְתֶּם עַל עַבְדְּכֶם  | (ו) וַיְמַהֵר אַבְרָהָם הָאֹהֱלָה אֶל שָׂרָה  וַיֹּאמֶר מַהֲרִי שְׁלֹשׁ סְאִים קֶמַח סֹלֶת לוּשִׁי וַעֲשִׂי עֻגוֹת:(ז) וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב  וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ:(ח) וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה  וַיִּתֵּן לִפְנֵיהֶם וְהוּא עֹמֵד עֲלֵיהֶם תַּחַת הָעֵץ וַיֹּאכֵלוּ: |
| **בבא מציעא פז ע"א**אמר רבי אליעזר: מכאן שצדיקים אומרים מעט ועושים הרבה. |

1. השווה בין הדיבור של אברהם לבין מעשיו. מה מלמדת ההשוואה בין מה שהבטיח אברהם למלאכים, לבין מה שנתן להם בפועל? וכיצד השוואה זו מוכיחה את דברי רבי אלעזר בבא מציעא?

****הבשורה על לידת יצחק****

בראשית יח

 (ט) וַיֹּאמְרוּ אֵלָיו אַיֵּה שָׂרָה אִשְׁתֶּךָ וַיֹּאמֶר הִנֵּה בָאֹהֶל:

(י) וַיֹּאמֶר שׁוֹב אָשׁוּב אֵלֶיךָ כָּעֵת חַיָּה וְהִנֵּה בֵן לְשָׂרָה אִשְׁתֶּךָ **וְשָׂרָה שֹׁמַעַת פֶּתַח הָאֹהֶל וְהוּא אַחֲרָיו:**

(יא) וְאַבְרָהָם וְשָׂרָה זְקֵנִים בָּאִים בַּיָּמִים חָדַל לִהְיוֹת לְשָׂרָה אֹרַח כַּנָּשִׁים:

(יב) **וַתִּצְחַק שָׂרָה בְּקִרְבָּהּ** לֵאמֹר אַחֲרֵי בְלֹתִי הָיְתָה לִּי עֶדְנָה וַאדֹנִי זָקֵן:

(יג) וַיֹּאמֶר ה' אֶל אַבְרָהָם לָמָּה זֶּה צָחֲקָה שָׂרָה לֵאמֹר הַאַף אֻמְנָם אֵלֵד וַאֲנִי זָקַנְתִּי:

(יד) הֲיִפָּלֵא מֵה' דָּבָר לַמּוֹעֵד אָשׁוּב אֵלֶיךָ כָּעֵת חַיָּה וּלְשָׂרָה בֵן:

(טו) **וַתְּכַחֵשׁ שָׂרָה לֵאמֹר לֹא צָחַקְתִּי** כִּי יָרֵאָה וַיֹּאמֶר לֹא כִּי צָחָקְתְּ:

רש"י בראישת יח, יג

ואני זקנתי - שינה הכתוב מפני השלום, שהרי היא אמרה "ואדוני זקן" (בפסוק יב).

1. מה היה קשה לרש"י בפסוק יג, וכיצד הוא מיישב אותו?

|  |
| --- |
| **התגובות לשמע הבשורה על הולדת יצחק** |
| **תגובת אברהם****בראשית יז** | **תגובת שרה****בראשית יח** |
|  (טז) וּבֵרַכְתִּי אֹתָהּ (את שרה)  וְגַם נָתַתִּי מִמֶּנָּה לְךָ בֵּן...(יז) **וַיִּפֹּל אַבְרָהָם עַל פָּנָיו וַיִּצְחָק**  "ונפל אברהם על אפוהי **וחדי**" (אונקלוס) וַיֹּאמֶר בְּלִבּוֹ הַלְּבֶן מֵאָה שָׁנָה יִוָּלֵד  וְאִם שָׂרָה הֲבַת תִּשְׁעִים שָׁנָה תֵּלֵד:...(יט) וַיֹּאמֶר אֱלֹהִים אֲבָל שָׂרָה אִשְׁתְּךָ יֹלֶדֶת לְךָ בֵּן וְקָרָאתָ אֶת שְׁמוֹ יִצְחָק וַהֲקִמֹתִי אֶת בְּרִיתִי אִתּוֹ... |  (י) וַיֹּאמֶר שׁוֹב אָשׁוּב אֵלֶיךָ כָּעֵת חַיָּה  וְהִנֵּה בֵן לְשָׂרָה אִשְׁתֶּךָ ...(יב) **וַתִּצְחַק שָׂרָה בְּקִרְבָּהּ**  **"וחייכת** שרה במעהא" (אונקלוס) לֵאמֹר אַחֲרֵי בְלֹתִי הָיְתָה לִּי עֶדְנָה  וַאדֹנִי זָקֵן:(יג) וַיֹּאמֶר ה' אֶל אַבְרָהָם לָמָּה זֶּה צָחֲקָה שָׂרָה לֵאמֹר הַאַף אֻמְנָם אֵלֵד וַאֲנִי זָקַנְתִּי: |
| **רש"י בראשית יז, יז**ויפל אברהם על פניו ויצחק - זה תירגם אנקלוס **"וחדי**", לשון שמחה, ושל שרה לשון "**מחוך**[[1]](#footnote-1)" (לגלוג).למדת שאברהם האמין ושמח, ושרה לא האמינה ולגלגה.וזהו שהקפיד הקדוש ברוך הוא על שרה ולא הקפיד על אברהם**.** |

1. א. מהו הקושי העולה מן ההשוואה בין תגובת אברהם לתגובת שרה, בשומעם על בשורת הולדת יצחק?

ב. כיצד רש"י מיישב את הקושי העולה מן השוואה?

* רמב"ן בראשית יח, טו

ותכחש שרה לאמר - אני תמה בנביאה הצדקת:

(א) איך תכחש באשר אמר השם לנביא (לאברהם)?

(ב) וגם למה לא האמינה לדברי מלאכי אלהים?

(ב) והנראה בעיני כי המלאכים האלה הנראים כאנשים באו אל אברהם, והוא בחכמתו הכיר בהם, ובישר אותו שוב אשוב אליך ולשרה בן, ושרה שומעת, **ולא ידעה כי מלאכי עליון הם**, כענין באשת מנוח (שופטים יג ו), ואולי לא ראתה אותם כלל.

ותצחק **בקרבה ללעג**, כמו "יושב בשמים ישחק ה' ילעג למו" (תהלים ב ד), כי השחוק לשמחה הוא בפה, אז ימלא שחוק פינו (שם קכו ב), אבל השחוק בלב לא יאמר בשמחה. והקב"ה האשים אותה לאברהם, למה היה הדבר נמנע בעיניה, **וראוי לה שתאמין, או שתאמר "אמן כן יעשה ה' "?!**

(א) והנה אברהם אמר אליה למה צחקת היפלא מה' דבר, **ולא פירש אליה** (אמר לה) **כי השם גילה אליו סודה** (שצחקה), **והיא מפני יראתו של אברהם תכחש,** כי חשבה שאברהם בהכרת פניה יאמר כן, או מפני ששתקה ולא נתנה שבח והודאה בדבר ולא שמחה, והוא אמר לא כי צחקת - **אז הבינה כי בנבואה נאמר לו כן, ושתקה ולא ענתה אותו דבר**.

1. עיין בדברי הרמב"ן, וענה:

א. מה הם שני הקשיים שמעלה הרמב"ן על התנהגותה של שרה?

ב. כיצד הרמב"ן מיישב את הקשיים הללו?

ג. במה שונה פירוש של הרמב"ן מפירושו של רש"י?

|  |
| --- |
| ה' משתף את אברהם במשפטה של סדום |

בראשית יח

(יז) **וַה' אָמָר** הַמְכַסֶּה אֲנִי מֵאַבְרָהָם אֲשֶׁר אֲנִי עֹשֶׂה:

(יח) וְאַבְרָהָם הָיוֹ יִהְיֶה לְגוֹי גָּדוֹל וְעָצוּם וְנִבְרְכוּ בוֹ כֹּל גּוֹיֵי הָאָרֶץ:

(יט) כִּי יְדַעְתִּיו לְמַעַן אֲשֶׁר יְצַוֶּה אֶת בָּנָיו וְאֶת בֵּיתוֹ אַחֲרָיו וְשָׁמְרוּ דֶּרֶךְ ה' לַעֲשׂוֹת צְדָקָה וּמִשְׁפָּט

 לְמַעַן הָבִיא ה' עַל אַבְרָהָם אֵת אֲשֶׁר דִּבֶּר עָלָיו:

(כ) **וַיֹּאמֶר ה'** זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד:

(כא) אֵרֲדָה נָּא וְאֶרְאֶה הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה:

(כב) וַיִּפְנוּ מִשָּׁם הָאֲנָשִׁים וַיֵּלְכוּ סְדֹמָה וְאַבְרָהָם עוֹדֶנּוּ עֹמֵד לִפְנֵי ה':

(כג) וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע...

בראשית יח, יז

**וַה' אָמָר** הַמְכַסֶּה אֲנִי מֵאַבְרָהָם אֲשֶׁר אֲנִי עֹשֶׂה:

רש"י

המכסה אני - בתמיה.

אשר אני עושה - בסדום, לא יפה לי לעשות דבר זה שלא מדעתו**:**

אני נתתי לו את הארץ הזאת, וחמשה כרכין הללו שלו הן, שנאמר: "וַיְהִי גְּבוּל הַכְּנַעֲנִי מִצִּידֹן בֹּאֲכָה גְרָרָה עַד עַזָּה בֹּאֲכָה **סְדֹמָה וַעֲמֹרָה** וְאַדְמָה וּצְבֹיִם עַד לָשַׁע" (בראשית י, יט).

קראתי אותו אברהם **"אב המון גוים"**, ואשמיד את הבנים ולא אודיע לאב שהוא אוהבי.

רש"ר הירש

כי ידעתיו - כי לא למענו בחרתי בו, לעשותו אולי לאמיר (שליט) גדול ועשיר**, אלא להיות מייסדה ומחנכה של אומה זו,** אשר כה נעלים תפקידיה; ולא לטובתו, - אלא לטובת אומה זו; לתמכו לסעדו **בתפקידו כמחנך - עם**. ורק בעבור זה חייב אני לגלות לו את עצתי ולהעמיד אותו על סוד דרכי. הן שומה עליו, לחולל את הנס החינוכי הגדול - היחיד במינו - לנטוע בלב יחידו, בן הזקונים, את יסוד דרך העם ברוח ובמעש; וכאשר הוא, האב, כבר יהיה שוכב זה עידן ועידנים עם אבותיו, - הרי בניו וביתו אחריו, **עוד יעמוד איתן על יסוד מוצק זה**... כדי לתמכו בתפקיד חינוכי נפלא זה - נפתח לו עתה פתח להבנת דרך ה', **כצוואה לבניו אחריו.**

1. עיין בפסוק יז, ובדברי רש"י רש"ר הירש, וענה:

א. כתוב בלשונך את **שני ההסברים של רש"י**, מדוע ה' בוחר ה' לשתף את אברהם במשפטה של סדום?

ב. כתוב בלשונך את **ההסבר של רש"ר הירש**, מדוע ה' בוחר ה' לשתף את אברהם במשפטה של סדום?

"אֵרֲדָה נָּא וְאֶרְאֶה..." (פסוק כא)

בראשית יח

(כ) וַיֹּאמֶר ה' זַעֲקַת סְדֹם וַעֲמֹרָה כִּי רָבָּה וְחַטָּאתָם כִּי כָבְדָה מְאֹד:

(כא) **אֵרֲדָה נָּא וְאֶרְאֶה** הַכְּצַעֲקָתָהּ הַבָּאָה אֵלַי עָשׂוּ כָּלָה וְאִם לֹא אֵדָעָה:

רש"י בראשית יח, כא

ארדה נא ואראה - למד לדיינים שלא יפסקו דיני נפשות אלא בראיה, הכל כמו שפירשתי בפרשת הפלגה (בראשית יא, ה).

1. עיין בפסוקים כ-כא ובדברי רש"י וענה:

א. מה הקושי הרעיוני בפסוק כא? וכיצד מיישב רש"י את הקושי?

ב. בסוף דברי רש"י אומר: "הכל כמו שפירשתי בפרשת הפלגה". מה הדמיון בין מה שרש"י פירש כאן לבין מה שהוא פירש בפרשיית "דור הפלגה"?

* "...הַכְּצַעֲקָתָהּ..." (פסוק כא)

בראשית יח, כא

 אֵרֲדָה נָּא וְאֶרְאֶה **הַכְּצַעֲקָתָהּ** הַבָּאָה אֵלַי עָשׂוּ כָּלָה וְאִם לֹא אֵדָעָה:

* רש"י בראשית יח, כא

הכצעקתה - של מדינה (עיר)... ורבותינו דרשו הכצעקתה, צעקת ריבה (נערה) אחת שהרגוה מיתה משונה על שנתנה מזון לעני, כמפורש ב"פרק חלק" (סנהדרין קט ב).

1. עיין בפסוק כא, וענה:

א. מה פירוש של המילה: "הַכְּצַעֲקָתָהּ"? מהו המשפט שמסתתר בתוך המילה הזו? (משפט של ארבע מילים).

ב. מה הן שני הפירושים שרש"י מביא לשאלה "צעקה של מי?"

חז"ל למדו מפסוק כא, מהמילה " **הַכְּצַעֲקָתָהּ**", על רשעותם של אנשי סדום. רש"י לעיל מביא בקיצור מעשה אחד של רשעותם, מעשה שנזכר בחז"ל במסכת סנהדרין. מעשה נוסף **ודומה** ניתן למצוא במדרש הבא:

* מדרש פרקי דרבי אליעזר כה

הכריזו בסדום ואמרו: כל מי שהוא מחזיק בידו בפת לחם לעני לגר לאביון יישרף באש. פלוטית בתו של לוט הייתה נשואה לאחד מגדולי סדום. ראתה עני אחד מדוקדק ברחובות העיר ועגמה נפשה, מה הייתה עושה? בכל יום כשהייתה יוצאת לשאוב מים, הייתה נותנת בכדה מכל מזון הבית ומכלכלת אותו, אמרו אנשי סדום: העני הזה מאין הוא חי? עד שגילו הדבר והוציאו אותה להישרף. אמרה: ריבונו של עולם, עשה משפטי ודיני! **ועלתה צעקתה** לפני כיסא הכבוד.

1. מה אפשר ללמוד מהמדרש על העוולות החברתיות שהיו בסדום?
* "...הַבָּאָה אֵלַי עָשׂוּ כָּלָה וְאִם לֹא אֵדָעָה" (פסוק כא)

בראשית יח, כא

 אֵרֲדָה נָּא וְאֶרְאֶה הַכְּצַעֲקָתָהּ **הַבָּאָה אֵלַי עָשׂוּ כָּלָה וְאִם לֹא אֵדָעָה**:

* רש"י בראשית יח כא

הבאה אלי עשו - ואם עומדים במרדם, "כלה" אני עושה בהם. ואם לא יעמדו במרדן, "אדעה" מה אעשה להפרע מהן ביסורין ולא אכלה אותן... ולפיכך יש הפסק נקודת פסיק בין "עשו" ל"כלה", כדי להפריד תיבה מחברתה.

1. עיין בפסוק כא, וענה:

א. מה הקושי התחבירי בפסוק?

ב. לפי רש"י, כיצד יש לפסק את הפסוק?

ג. לפי רש"י מה הן שתי האפשרויות בפסוק, מה התוצאה של כל אפשרות, וכיצד יש לפסק את הפסוק?

|  |
| --- |
| אברהם מבקש על סדום ותשובת ה' |

בראשית יח

(כב) וַיִּפְנוּ מִשָּׁם הָאֲנָשִׁים וַיֵּלְכוּ סְדֹמָה וְאַבְרָהָם עוֹדֶנּוּ עֹמֵד לִפְנֵי ה':

(כג) וַיִּגַּשׁ אַבְרָהָם וַיֹּאמַר הַאַף תִּסְפֶּה צַדִּיק עִם רָשָׁע:

(כד) אוּלַי יֵשׁ **חֲמִשִּׁים** צַדִּיקִם בְּתוֹךְ הָעִיר הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ:

(כה) חָלִלָה לְּךָ מֵעֲשֹׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט:

(כו) וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם:

(כז) וַיַּעַן אַבְרָהָם וַיֹּאמַר הִנֵּה נָא הוֹאַלְתִּי לְדַבֵּר אֶל אֲדֹנָי **וְאָנֹכִי עָפָר וָאֵפֶר:**

(כח) אוּלַי יַחְסְרוּן חֲמִשִּׁים הַצַּדִּיקִם חֲמִשָּׁה הֲתַשְׁחִית בַּחֲמִשָּׁה אֶת כָּל הָעִיר

 וַיֹּאמֶר לֹא אַשְׁחִית אִם אֶמְצָא שָׁם **אַרְבָּעִים וַחֲמִשָּׁה**:

(כט) וַיֹּסֶף עוֹד לְדַבֵּר אֵלָיו וַיֹּאמַר אוּלַי יִמָּצְאוּן שָׁם **אַרְבָּעִים**

 וַיֹּאמֶר לֹא אֶעֱשֶׂה בַּעֲבוּר הָאַרְבָּעִים:

(ל) וַיֹּאמֶר אַל נָא יִחַר לַאדֹנָי וַאֲדַבֵּרָה אוּלַי יִמָּצְאוּן שָׁם **שְׁלֹשִׁים**

 וַיֹּאמֶר לֹא אֶעֱשֶׂה אִם אֶמְצָא שָׁם שְׁלֹשִׁים:

(לא) וַיֹּאמֶר הִנֵּה נָא הוֹאַלְתִּי לְדַבֵּר אֶל אֲדֹנָי אוּלַי יִמָּצְאוּן שָׁם **עֶשְׂרִים**

 וַיֹּאמֶר לֹא אַשְׁחִית בַּעֲבוּר הָעֶשְׂרִים:

(לב) וַיֹּאמֶר אַל נָא יִחַר לַאדֹנָי וַאֲדַבְּרָה אַךְ הַפַּעַם אוּלַי יִמָּצְאוּן שָׁם **עֲשָׂרָה**

 וַיֹּאמֶר לֹא אַשְׁחִית בַּעֲבוּר הָעֲשָׂרָה:

(לג) וַיֵּלֶךְ ה' כַּאֲשֶׁר כִּלָּה לְדַבֵּר אֶל אַבְרָהָם וְאַבְרָהָם שָׁב לִמְקֹמוֹ:

רד"ק בראשית יח, כז

ואנכי עפר ואפר - ואף על פי שאנכי עפר ואפר לדבר כנגד כבודו ודבורו וכנגד משפטו, לא באתי אלא ללמד ולדעת משפטו איך הוא.

1. לפי הרד"ק, מדוע אברהם הרשה לעצמו לדון עם ה' על משפטה ועונשה של סדום?

בקשות אברהם ותשובת ה'

1. עיין בפסוקים כג-כו המובאים בהמשך, וענה על השאלות הבאות **בתוך החיצים**.

א. **בשלושת** הפסוקים כג-כה, אברהם מבקש **שתי** **בקשות** **שונות** מאת ה'. כתוב בלשונך מה אברהם מבקש בכל פסוק? את מי הוא מבקש להציל בכל פסוק?

ב. באיזה סגנון (עדין או תקיף) פונה אברהם אל ה' בכל בקשה?

ג. על בסיס איזו מידה (דין או רחמים) אברהם מבקש שה' יענה לבקשותיו?

ד. בפסוק כו, ה' משיב לאברהם. לאיזה מבקשותיו ה' נענה?

**בקשות אברהם**

**(כג) וַיִּגַּשׁ אַבְרָהָם וַיֹּאמַר**

 **הַאַף תִּסְפֶּה צַדִּיק עִם רָשָׁע:**

**(כד) אוּלַי יֵשׁ חֲמִשִּׁים צַדִּיקִם בְּתוֹךְ הָעִיר**

 **הַאַף תִּסְפֶּה וְלֹא תִשָּׂא לַמָּקוֹם לְמַעַן חֲמִשִּׁים הַצַּדִּיקִם אֲשֶׁר בְּקִרְבָּהּ:**

**(כה) חָלִלָה לְּךָ מֵעֲשֹׂת כַּדָּבָר הַזֶּה לְהָמִית צַדִּיק עִם רָשָׁע וְהָיָה כַצַּדִּיק כָּרָשָׁע**

 **חָלִלָה לָּךְ הֲשֹׁפֵט כָּל הָאָרֶץ לֹא יַעֲשֶׂה מִשְׁפָּט:**

**תשובת ה'**

 **(כו) וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר**

 **וְנָשָׂאתִי לְכָל הַמָּקוֹם בַּעֲבוּרָם:**

מה צריך לאפיין את הצדיקים שימצאו בסדום?

בראשית יח, כו

וַיֹּאמֶר ה' אִם אֶמְצָא בִסְדֹם חֲמִשִּׁים צַדִּיקִם בְּתוֹךְ הָעִיר וְנָשָׂאתִי לְכָל הַמָּקוֹם בַּעֲבוּרָם:

אבן עזרא

וטעם (ופירוש) "בתוך העיר" שהם יראים את השם בפרהסיא, וכן "שׁוֹטְטוּ בְּחוּצוֹת יְרוּשָׁלִַם (וּרְאוּ נָא וּדְעוּ וּבַקְשׁוּ בִרְחוֹבוֹתֶיהָ אִם תִּמְצְאוּ אִישׁ אִם יֵשׁ עֹשֶׂה מִשְׁפָּט מְבַקֵּשׁ אֱמוּנָה - וְאֶסְלַח לָהּ". (ירמיה ה, א).

1. עיין בפסוק כו ובדברי האב"ע, וענה:

א. לפי האב"ע, מהו התנאי שהציב ה' כדי שהצדיקים של סדום יצילו את כל העיר? וכיצד הו

א למד זאת מהפסוק?

ב. לפי דעתך, מה הנימוק להצבת תנאי זה על ידי ה'? (היעזר בדברי של נחמה ליבוביץ)

* נחמה ליבוביץ', עיונים חדשים בספר בראשית, עמ' 131-132

אמנם יש בכוח המיעוט להכריע גורל המקום לכף זכות, אבל רק אם אותם מעטים בודדים צדיקים הם "בתוך העיר", מעורים ומעורבים בחיי העיר, בעסקיה, במשאה במתנה, אם מופיעים ומשפיעים הם בציבוריותה, אבל אם אין אותם בודדים אלא נחבאים וחיים חיי צדקות בחדרי חדרים, הם את נפשם - אולי - יצילו, אך בוודאי אין זכותם יכולה להגן על "העיר", ואין "העיר", אשר דוחקת אותם מתוכה ומכריחה אותם להיסגר בחדרי חדרים לבל תפריע צדקותם לרשעה המתרוננת ברחובות קריה, אין אותה עיר יכולה לדרוש חסות בזכות צדיקיה הנחבאים.

1. מחוך כמו "חוכא ואיטלולא" - לגלוג. [↑](#footnote-ref-1)